b'\n_START_ARTICLE_\n\xc5\xa0tefan Hozjan\n_START_SECTION_\n\xc5\xbdivljenje\n_START_PARAGRAPH_\n\xc5\xa0tefan Hozjan se je rodil 19. septembra 1894 v Brezovici, kot najmlaj\xc5\xa1i med \xc5\xa1tirimi otroci Petra Hozjana in Verone Zver. Osnovno \xc5\xa1olo je kon\xc4\x8dal v Mali Polani, nato se je v Lendavi izu\xc4\x8dil za klju\xc4\x8davni\xc4\x8darja, saj se je dru\xc5\xbeina preselila v bli\xc5\xbenje Lendavske Gorice._NEWLINE_Ko je bil poleti 1913 vpoklican v vojsko na slu\xc5\xbeenje voja\xc5\xa1kega roka, je zaprosil, da bi vojsko slu\xc5\xbeil pri letalih. Poslan je bil v \xc5\xa1olo za letalske mehanike v Aspernu. V za\xc4\x8detku leta 1914 je \xc5\xa1olo uspe\xc5\xa1no kon\xc4\x8dal in bil preme\xc5\xa1\xc4\x8den na takrat najve\xc4\x8dje avstro-ogrsko letali\xc5\xa1\xc4\x8de v Dunajskem Novem mestu. Tam je na dokaj nenavaden na\xc4\x8din postal pilot: v letalo, ki ga je pred tem servisiral, je kar brez dovoljenja sedel in z njim vzletel, zakro\xc5\xbeil nad letali\xc5\xa1\xc4\x8dem in varno pristal. Namesto kazni so ga premestili v pilotsko \xc5\xa1olo vojnega letalstva, kjer je 20. oktobra 1914 prejel pilotsko izkaznico; v dokumentu 6. letalske enote pa je bilo zapisano, da je usposobljen za letenje v enosede\xc5\xbenem bojnem letalu in da je zelo miren ter zanesljiv pilot._NEWLINE_Potem je kot pripadnik avtroogrskega vojnega letalstva letel nad Dnestrom, Karpati, Galicijo, Bukovino in So\xc5\xa1ko fronto ter se izkazal s pogumom in letalskim znanjem. Njegovi nadrejeni so ga ozna\xc4\x8dili kot \xc2\xbbpredrzno norega\xc2\xab v zraku, za kar je bil med vsemi slovenskimi piloti avstro-ogrske vojske v prvi svetovni vojni najve\xc4\x8dkrat odlikovan za hrabrost. Dobil je dve veliki zlati, tri velike srebrne, dve mali srebrni in eno bronasto odlikovanje za hrabrost, Karlov kri\xc5\xbeec in denarno nagrado kot najuspe\xc5\xa1nej\xc5\xa1i vojni letalec avstro-ogrskega letalstva v letu 1916._NEWLINE_Po koncu vojne je bil Hozjan odpu\xc5\xa1\xc4\x8den iz vojske in se je za kratek \xc4\x8das vrnil v Lendavo. Leta 1921 se je skupaj z \xc5\xbeeno izselil v ZDA in tam 1949 tudi umrl. Skupaj z \xc5\xbeeno Hermino je pokopan na pokopali\xc5\xa1\xc4\x8du St. Mary Cemetery v Evergreenu pri Chicagu._NEWLINE_Leta 2005 je ob\xc4\x8dina Velika Polana skupaj z vasjo Brezovica in pokrajinskim muzejem iz Murske Sobote odprla njegovo spominsko sobo v gasilskem domu Brezovica.'